Irene Simonsen (V), 2004-04-15:
Tak, det vil jeg sætte pris på.
Det her er endnu et godt initiativ, som regeringen tager til at bekæmpe vold i hjemmet.
De siger, at mellem 45.000 og 60.000 familier årligt er ramt af vold i familien.
Og når man tager 45.000-60.000 familier, skal vi jo i mange tilfælde også gange det antal med to, når vi tænker på børnene, som i den grad virkelig bliver ramt i de tilfælde, hvor der er vold i familien.
Så der er nogle problemer her, som der virkelig er brug for at vi arbejder med og arbejder intenst med.
Og der må jeg jo med glæde sande, at regeringen har taget denne her rapport
fra Rockwool Fonden alvorligt og virkelig gjort noget.
Både socialministeren og nu justitsministeren har samarbejdet tæt om opgaven med at mindske de her problemer med vold i hjemmet og kommet det i møde, for at gøre noget ved det både med hensyn til en forebyggende indsats og den indsats, vi skal kigge på i det her lovforslag, nemlig at vi også gør noget ved voldsudøveren.
Ikke mindst på oplysningssiden har socialministeren lavet en stor oplysningskampagne om vold i hjemmet.
Der har også i forbindelse med oplysningskampagnen været et meget tæt samarbejde med både LOKK og krisecentrene for kvinder rundtomkring i landet.
Der er udbredt viden til det professionelle team, socialarbejderne rundtomkring, og det er i fuldt sving.
Mit indtryk er, når jeg kommer rundt i landet, at det kører på et virkelig professionelt plan, og det går hurtigt med, at man bliver klogere, at man bliver bedre, at man ved, hvad det er, man skal gøre, og hvilken indsats der skal sættes ind med for de her ramte familier.
Vi skal blive klogere ud fra det, der kører dér, og hele tiden forbedre os, så vi er sikre på, at voldsudøveren også kan få
en behandling på sigt og få de tilbud, der er nødvendige, for at man måske endda også kan sørge for, at i langt de fleste tilfælde kan man holde sammen på familien og få familien til at fungere.
For som jeg startede med at sige, er det børnene, der bliver ramt rigtig hårdt her.
Børns højeste ønske - det ved vi jo, når vi taler med børn, der er i de her situationer - er jo at få en familie, der fungerer, og ikke en splittet familie.
Så jeg har stor tiltro til, at det her lykkes, og at vi kommer meget af den vold, der foregår i familien,
til livs.
Vi ved også, når Rockwool Fonden siger, at der er mellem 45.000 og 60.000 familier årligt, der er ramt af det her, at der er mange, der går i det skjulte med det.
Og det er netop det, der er forfærdeligt.
Jeg har lige sagt, hvilke initiativer vi sætter ind med over for det, men samtidig er det sådan, at det her lovforslag, L 218, også hjælper de kvinder, som står i situationen og ikke ved, hvad de skal gøre.
De har været dårligt stillet indtil nu, for hvis de har anmeldt deres mand for vold, kunne de rykkes op med rode sammen med børnene og skulle flytte et andet sted hen og forsøge at komme i gang med en helt ny tilværelse.
Der kan man med rette spørge sig selv, om det er rimeligt, at de, der ofrene, skal flytte.
Her tager lovforslaget den positive vinkel på det, at man nu siger, at det er voldsudøveren, vi kan bortvise fra hjemmet.
Og den bortvisning kan så ifølge lovforslaget finde sted i op til 4 uger.
Dog kan den forlænges i tilfælde, hvor man skønner, at det er nødvendigt, i 4 uger ad gangen.
Det vil give tryghed og ro i familien til at komme videre både i forbindelse med en eventuel efterfølgende skilsmisse og også, hvis der skal sættes behandlinger og andet i værk.
Jeg er ikke i tvivl om, at når manden, den voldelige part, bliver fjernet fra hjemmet, går alvoren op for ham, og han er måske mere modtagelig for at lave om på den adfærd, som er til stor skade og gene for resten af familien.
Når den voldelige part skal bortvises fra hjemmet, træffes afgørelsen af politimesteren, og det vil sige, at der også er et ordentligt grundlag at skulle træffe afgørelsen på.
Der er også tænkt på, hvordan der kan sættes ind i forhold til forvaltningen i det her forlig.
Politimesteren skal give en oplysning videre til socialforvaltningen i hjemkommunen, sådan at de har mulighed for at sætte ind med hjælp over for både hustruen og de eventuelle børn, der er der.
Retssikkerheden er der også tænkt på, for at det her ikke kan misbruges.
Det kunne man måske godt tænke sig nogle få eksempler på, og så er det jo sådan, at den bortviste har mulighed for at indbringe sin afgørelse for byretten og få beskikket en advokat på normale vilkår, hvilket sikrer, at der heller ikke kan være et stort misbrug, der kan komme til overfladen her, og at kvinder kan misbruge den bedre stilling, de nu får.
Jeg tror, når vi kigger på alle de episoder, vi ser i hjemmene, at så er det her med til at give det sidste skub til, at nu lykkes det, og at vi får fat og får bekæmpet vold i hjemmet og dermed også den negative sociale arv.